Utilizing 10-K filing sentiment in finance
Authors: Παναγιώτου Νικόλαος 
Published: September 2024

Πρωταρχικός στόχος της παρούσας διδακτορικής διατριβής αποτελεί η διερεύνηση της χρησιμότητας της ανάλυσης κειμένου και η εφαρμογή αυτής στον κλάδο της Χρηματοοικονομικής. Η παρούσα διδακτορική διατριβή χωρίζεται σε πέντε κεφάλαια ως εξής: i) το πρώτο κεφάλαιο παρουσιάζει την εισαγωγή της διατριβής, ii) το δεύτερο κεφάλαιο εξετάζει την επίδραση της φυσικής γλώσσας στις αποδόσεις των τιμών μετοχών των τραπεζών, iii) το τρίτο κεφάλαιο επεξηγεί την επιρροή του τόνου του κειμένου, που εξάγεται από τις δημοσιευμένες καταστάσεις, στις εξαγορές και συγχωνεύσεις, iv) το τέταρτο κεφάλαιο εξετάζει τη χρήση των αρνητικών λέξεων στην αγορά των πράσινων ομολόγων, και v) το τελευταίο κεφάλαιο παραθέτει τα γενικά συμπεράσματα. Ειδικότερα, το πρώτο κεφάλαιο παρουσιάζει τους βασικούς στόχους της παρούσας διατριβής. Σε μια σύντομη εισαγωγή παρατίθενται περιληπτικά οι μελέτες που ακολουθούν και έχουν σαν βασικό πυλώνα την επεξεργασία της φυσικής γλώσσας και τη χρήση αυτής στο ευρύτερο πεδίο της Χρηματοοικονομικής. Το δεύτερο κεφάλαιο διερευνά τη δυνατότητα πρόβλεψης των αποδόσεων των τιμών μετοχών των αμερικάνικων τραπεζών, με χρήση μεταβλητών που προκύπτουν από την επεξεργασία της φυσικής γλώσσας (Natural Language Processing), των χρηματοοικονομικών κειμένων. Με την ανάλυση κειμένου (Textual Analysis) προκύπτουν νέες μεταβλητές, που μετρούν την ποιότητα πληροφόρησης που λαμβάνουν οι εποπτικές αρχές και οι επενδυτές από τις εταιρείες. Αυτές οι νέες μεταβλητές χρησιμοποιούνται σαν επιπρόσθετες επεξηγηματικές μεταβλητές για να προβλέψουν τις αποδόσεις μετοχών των τραπεζών. Τα αποτελέσματα οδηγούν στο συμπέρασμα ότι, οι μεταβλητές που εξάγοντα από την ανάλυση του κειμένου και δείχνουν τον τόνο του κειμένου (ποσοστό θετικότητας-αρνητικότητας κειμένου) συμβάλουν στην πρόβλεψη των αποδόσεων των μετοχών τραπεζών, και σε συνδυασμό με τις χρηματοοικονομικές μεταβλητές δύναται να αυξάνουν την προβλεπτική ικανότητα των μοντέλων παλινδρόμησης. Επιπρόσθετα, παρατηρείται ότι όταν αυξάνεται ο τόνος του κειμένου (θετικότητα), αυξάνονται και οι αποδόσεις των μετοχών των τραπεζών. Το συγκεκριμένο αποτέλεσμα σχετίζεται με τη βελτίωση της οικονομικής κατάστασης των τραπεζών που αντικατοπτρίζεται μέσω της αύξησης της θετικότητας του κειμένου και οδηγεί με τη σειρά του στην αύξηση των αποδόσεων. Στο τρίτο κεφάλαιο εξετάζονται οι αθροιστικές υπέρ-αποδόσεις (cumulative abnormal returns) και τα επιπλέον κόστη (premiums) που πληρώθηκαν σε διάστημα γύρω από τις εξαγορές και τις συγχωνεύσεις (mergers and acquisitions) των αμερικάνικων τραπεζών. Συγκεκριμένα, εξετάζεται κατά πόσο ο τόνος του κειμένου επηρεάζει, σε συνδυασμό με χρηματοοικονομικές μεταβλητές, τις ανωτέρω αθροιστικές υπέρ-αποδόσεις και τα επιπλέον κόστη. Από τα αποτελέσματα της έρευνας προκύπτει ότι όσο αυξάνεται η αρνητικότητα του κειμένου των δημοσιευμένων καταστάσεων (10-Κ filings) της εξαγοραζόμενης εταιρείας, τόσο αυξάνονται οι αθροιστικές υπέρ-αποδόσεις των αγοραστών (bidder CARs) γύρω από τις εξαγορές και τις συγχωνεύσεις, καθόσον μειώνονται τα επιπλέον κόστη (premiums) που αυτοί πληρώνουν. Το τέταρτο κεφάλαιο επικεντρώνεται στην αγορά των πράσινων ομολόγων. Στο εν λόγω κεφάλαιο χρησιμοποιείται μέθοδος επεξεργασίας φυσικής γλώσσας προκειμένου να ποσοτικοποιηθεί η αρνητικότητα της ποιοτικής πληροφορίας που παρέχεται από τις ετήσιες καταστάσεις των αμερικάνικων εταιρειών, οι οποίες εκδίδουν πράσινα ομόλογα. Τα αποτελέσματα υποδεικνύουν ότι η αύξηση της αρνητικότητας των κειμένων συνδέεται με μείωση στις αθροιστικές υπέρ-αποδόσεις γύρω από την ημερομηνία έκδοσης του πράσινου ομολόγου. Επιπρόσθετα το ανωτέρω εύρημα συνδέεται με την αρνητική αντίληψη που σχηματίζουν τα ενδιαφερόμενα μέρη, σε περιόδους αβεβαιότητας σχετικά με την έκβαση και ολοκλήρωση των έργων, για τα οποία έχει πραγματοποιηθεί ο δανεισμός μέσω του πράσινου ομολόγου. Τέλος, το πέμπτο κεφάλαιο σημειώνει τη συμβολή της παρούσας έρευνας στον κλάδο της Χρηματοοικονομικής, παρουσιάζοντας τα βασικά συμπεράσματα της διδακτορικής διατριβής και παραθέτοντας προτάσεις για μελλοντική έρευνα.